**Канспект занятку па адукацыйнай вобласці “ Элементарныя матэматычныя ўяўленні” у старшай групе.**

**Тэма” Дзень Зямлі”.**

 **Праграмныя задачы:** фарміраваць уяўленні дзяцей аб свяце - Дзень Зямлі; практыкаваць у колькасным і парадкавым лічэнні ў межах дзевяці; развіваць уменне лічыць у прамым і адваротным парадку да дзевяці; пазнаёміць з лічбай 9; замацаваць веданне геаметрычных фігур; развіваць уменне суадносіць лічбу з колькасцю; выхоўваць беражлівыя адносіны да планеты Зямля, яе жыхароў.

 **Матэрыял і абсталяванне:** канверт з планам, мадэль зямнога шара - глобус, лічбы ад 1 да 9, куб з кругамі, гузікі, рабочыя сшыткі, просты аловак, каляровыя алоўкі, карткі з выявамі прадметаў, касцюм Вясны.

 **Папярэдняя работа:** гутарка аб свяце - Дзень Зямлі, развучванне пальчыкавай гімнастыкі, фізкультхвілінкі, гімнастыкі для вачэй.

 **Ход занятка:**

 Групавы пакой прыгожа аформлены. Дзеці становяцца ў круг.

 **Выхавацель дашкольнай адукацыі ( В.д.а.).** Прывітанне, дзеці! Які ў вас сёння настрой? (Адказы дзяцей). А для таго каб настрой быў яшчэ лепшым, давайце мы з вамі ўсміхнемся адзін аднаму.

 -Дзеці, а ці любіце вы прыгоды? Сёння я атрымала нейкі таямнічы канверт. Тут напісана для дзяцей старшай групы. Цікава што там? ( Выхавацель адкрывае канверт і дастае з яго план).

 **В.д.а.** Глядзіце тут намаляваны план і напісана, што хто па плану пройдзе-скарб знойдзе.(Разам з выхавацелем дзеці разглядаюць план і шукаюць скарб. Знаходзяць накрыты тканінай глобус).

 -Што гэта? (Глобус.) Глобус – гэта ў шмат разоў зменшаная мадэль зямнога шара, планета Зямля, на якой мы жывем. У нашай планеты ёсць сваё свята – Дзень Зямлі, які ўсе людзі адзначаюць 22 красавіка. Паглядзіце ўважліва: на глобусе можна ўбачыць усе колеры вясёлкі. Якія колеры вы на ім бачыце? ( Адказы дзяцей). А як вы лічыце, што адлюстравана на глобусе зялёным колерам? Жоўтым? Сінім? Карычневым?( Адказы дзяцей).

- А як вы лічыце, ці ёсць на глобусе такая краіна як Матэматыка? А чаму? А хочаце адправіцца туды? Заплюшчыце вочы, павярніцеся вакол сябе. Вось мы і ў краіне Матэматыка.

**Дыдактычная гульня “ Лічбы пераблыталіся”.** (Дзеці размяшчаюць лічбы ў правільнай паслядоўнасці).

**В.д.а.** А цяпер паглядзім, ці правільна мы справіліся з заданнем.( Дзеці лічаць у прамым і адваротным парадку). А цяпер давайце палічым колькі геаметрычных фігур размешчана на дошцы. Лік дзевяць можна запісаць спецыяльным знакам лічбай 9.( Выхавацель паказвае лічбу 9). На што падобна лічба 9? Намалюйце ў паветры лічбу 9.

 **Пальчыкавая гімнастыка:** пайшлі пальчыкі гуляць

 1, 2, 3, 4, 5

 5, 4, 3, 2, 1

 Усе гатовы як адзін.

 А цяпер сядзьце за сталы і выкладзіце лічбу 9 з гузікаў.

**Фізкультхвілінка для вачэй** “ Паслухмяныя вочкі”.

Мы вочкі закрываем,

І адпачываем,

А зараз будзем адкрываць,

Будзем мост мы будаваць.

Лічбу 9 маляваць.

Уверх, уніз, управа, улева

Будзем далей працаваць.

**В.д.а.** Наступнае заданне: размалюйце лічбу 9 у любімы колер, намалюйце лічбу 9 злучыўшы кропкі лініяй, прадоўжыце маляваць лічбу 9 з кветак.

**Дыдактычная гульня:** “ Лічы далей”

**Фізкультхвілінка**

Прыроду трэба зберагаць ( Малююць круг рукамі ў паветры)

Звяроў і птушак не знішчаць ( Махаюць пальцам)

Кветак у лесе не зрываць ( Прысядаюць)

Кастры на прыродзе не раскладаць ( Топаюць нагамі)

З прыродай будзем сябраваць ( Бяруцца за рукі)

Сваю Зямлю аберагаць ( прыціскаюць рукі да грудзей).

( Чуецца стук, заходзіць Вясна).

***Вясна.*** Прывітанне ўсім. Пачула я што ў вас сёння размова ідзе пра Дзень Зямлі. А як вы лічыце чаму планета адзначае гэты дзень? ( Адказы дзяцей).

**Вясна.** Малайцы, дзеці, калі вы будзеце выконваць усе гэтыя правілы, Зямля будзе квітнець і далей. Спадзяюся - вы мяне пазналі? Так, я - Вясна. А прыйшла я да вас пагуляць. А каб вам было зручней гуляць - падзяліцеся на групы. Вось у мяне ў кошыку геаметрычныя фігуры, выбярыце сабе любую. На сталах таксама размешчаны фігуры, шукайце такую самую.

**Дыдактычная гульня ”** Палічы правільна”

Вам трэба палічыць правільна і пакласці адпаведную лічбу.

**Дыдактычная гульня** ”На што падобна”.

Вам трэба ўважліва разглядзець прадметы і вызначыць, на якую геаметрычную фігуру яны падобныя.

**Дыдактычная гульня** ” Знайдзі суседа”.

Вызначыце: якая лічба прапушчана, знайсці яе і пакласці на пустое месца.

**Вясна.** Малайцы, дзеці, усе заданні выканалі, але мне ўжо трэба з вамі развітвацца. Да пабачэння.

**В.д.а.** І нам таксама пара вяртацца ў садок. Заплюшчыце вочы, павярніцеся вакол сябе, вось мы і ў садку. А цяпер давайце ўспомнім, дзе мы сёння былі і чым займаліся? Што вам спадабалася? Якія цяжкасці ўзніклі? Што было самым складаным? А што не выклікала цяжкасцей?